ועדת הפנים ואיכות הסביבה, כנסת 17, פרוטוקול מספר 428, 2008-08-05 11:00

אופיר פינס-פז: אני מתכבד לפתוח את ישיבת ועדת הפנים והגנת הסביבה.

אופיר פינס-פז: על סדר היום בקשת שר הפנים להתייעץ עם ועדת הפנים והגנת הסביבה בנוגע לדחיית מועד הבחירות בירוחם.

משה גפני: אדוני היושב-ראש, אולי תוכל לומר לנו מה סדר הדיון.

אופיר פינס-פז: אנחנו מקיימים חובת התייעצות.

משה גפני: ובסוף הדיון נגיד מה אנו אומרים?

אופיר פינס-פז: כן, נגיד מה אנחנו אומרים ונקיים על כך הצבעה.

אופיר פינס-פז: אני מבין שמנכ"ל משרד הפנים יציג את הבקשה.

אופיר פינס-פז: בבקשה.

אריה בר: אנו מבקשים להתייעץ עם הוועדה על-פי החוק בבקשה להאריך בשנתיים נוספות את קיומה של ועדה ממונה בירוחם.

אריה בר: אנו סבורים שכאשר ממנים ועדה ממונה ברשות מקומית שסובלת מאוסף של ליקויים, בתום שנתיים-שלוש לא חייבים לבצע בחירות.

אריה בר: מה עוד שבירוחם המצב לעניות דעתנו כזה שעדיין הוועדה לא סיימה את עבודתה.

אריה בר: יש מי שאומרים, ושמעתי את זה הבוקר מאחד מתושבי ירוחם שדיבר אתי, שירוחם נמצאת באיזון תקציבי.

אריה בר: היא נמצאת באיזון תקציבי כתוצאה מתמיכה מסיבית של מדינת ישראל באמצעות משרד הפנים.

אריה בר: היא לא נמצאת באיזון תקציבי בגלל שהצליחה לאזן את תקציבה לבד.

אריה בר: היא עדיין נשענת על תקציבי מדינה ולדעתנו ייקח לפחות עוד שנתיים כדי שתוכל לצאת לאור בתחום התקציבי.

אריה בר: דבר נוסף נוגע לתחום הארגוני ולתחום הפעילות בתוך ירוחם.

אריה בר: אני תושב באר-שבע ומכיר את ירוחם היטב, מכיר את העבר שלה, מכיר את האנשים שנמצאים כאן.

אריה בר: אין לי צל של ספק שעדיין לא הגיע השלב שיתקיימו שם בחירות.

אופיר פינס-פז: אתה צריך כמובן לנמק את הטענה שלך.

אריה בר: ראשית, יש מספר פרויקטים שנמצאים בביצוע, שנמצאים בתחילת הדרך.

אריה בר: מי שטיפל בהם הוא ראש הוועדה הממונה הנוכחי והוא בוודאי יוכל להסביר את זה.

אריה בר: שנית, התמיכה שהוועדה הממונה מקבלת ממשרדי הממשלה גדולה, ויש בה חשיבות רבה מאוד להתפתחות של ירוחם.

אריה בר: דבר שלישי, הוועדה בראשות מר מצנע עשתה עבודה יוצאת מן הכלל.

אריה בר: אם הוועדה לא תקבל את בקשת שר הפנים זה יותר מאשר לשפוך את המים עם התינוק.

אריה בר: אני מבקש מכם לשקול את הדברים פעם נוספת.

אריה בר: לא שהעניין הדמוקרטי לא עומד לנגד עינינו, או שאנחנו לא רוצים שלטון של האזרחים תושבי המקום.

אריה בר: יחד עם זה, במקומות שיש בהם כבר ועדה ממונה הוועדה צריכה לסיים את עבודתה ושנהיה משוכנעים לחלוטין שבבחירות שלאחר מכן לא תהיה הידרדרות.

אריה בר: אין לי צל של ספק שהמצב היום דורש המשך עבודת הוועדה הממונה.

מרינה סולודקין: למה מר מצנע לא יכול ללכת לבחירות?

אופיר פינס-פז: איך הוא יכול?

אריה בר: למה שיילך לבחירות?

אריה בר: קודם כול, במקום לשאול את השאלה הזאת צריך להגיד לו תודה שהסכים לבוא לירוחם.

יעקב בנישתי: למה להגיד תודה?

יעקב בנישתי: לא צריך להגיד תודה.

אריה בר: אני אומר תודה.

אריה בר: אם אתה לא רוצה אל תגיד תודה.

אופיר פינס-פז: אני מבקש שאף אחד לא ירשה לעצמו להעיר הערות ביניים פרט לחברי הכנסת, וגם זה במשורה.

אריה בר: העברתי לוועדה מסמך מסודר עם פירוט כל הפרויקטים שעומדים על הפרק, עם פירוט תקציבי ופירוט של כל השתלשלות העניינים.

אופיר פינס-פז: נבקש ממר רני פינצי להציג את הנייר בקצרה.

משה גפני: היות ואנחנו צריכים להצביע חשוב לנו לדעת למה ירוחם שונה מדימונה או מאור יהודה או אפילו מתל-אביב.

אריה בר: בדימונה לא הוקמה ועדה ממונה.

אופיר פינס-פז: תרשה לי לנסח שוב את השאלה.

אופיר פינס-פז: חבר הכנסת גפני שואל מדוע שר הפנים ביקש רק ב-4 מקומות להמשיך את עבודת הוועדות הקרואות מעבר לשנתיים ואילו במקומות אחרים לא ביקש.

אריה בר: אל"ף, הוא לא ביקש.

אריה בר: יש לו סמכות גם בלי לבקש.

משה גפני: זה ברור.

משה גפני: אנחנו לא חולקים על הסמכות שלו.

מרינה סולודקין: מה עם ערד?

אופיר פינס-פז: מר אריה בר, תן לי לנסח שוב את התשובה שלך.

אופיר פינס-פז: אתה אומר שבכל מקום שהיתה חריגה מעבר לשנתיים וששר הפנים היה צריך להיוועץ בוועדת הפנים והגנת הסביבה, הוא בא.

אופיר פינס-פז: כלומר לא היה מקום בישראל שהחלטתם ביוזמת

אופיר פינס-פז: כם לא להאריך את עבודת הוועדה הקרואה כי חלפו שנתיים?

אופיר פינס-פז: השאלה מדוע לא החלטתם להפסיק את עבודת הוועדה הקרואה בתום שנתיים באעבלין או בבאקה-גת' למשל?

אופיר פינס-פז: בכל המקומות האלה החלטתם להמשיך את עבודת הוועדה הממונה.

אריה בר: בכל המקומות שעל-פי החוק עלינו לפנות ולהתייעץ עם הוועדה, פנינו.

יורם מרציאנו: בלוד לא פניתם.

יורם מרציאנו: יצאה הודעת דובר משרד הפנים לראש עיריית לוד שמתחייבים להאריך לו את הכהונה ל-4 שנים.

מרינה סולודקין: זה תקדים.

יורם מרציאנו: ייתכן שאדוני מנכ"ל משרד הפנים לא יודע כל מה שהפקידים שלו עושים.

אריה בר: הם לא יכולים לעשות.

יורם מרציאנו: אינני יודע.

יורם מרציאנו: בשבוע האחרון יצאה הודעה של דובר משרד הפנים.

אופיר פינס-פז: חבר הכנסת מרציאנו, צריך לברר כל דבר, כולל את מה שקורה בלוד, וזה חשוב.

מרינה סולודקין: מה עם ערד?

יורם מרציאנו: אני מוכן לעשות בארטר, לגמור את העניין, להעביר את מר מצנע ללוד עכשיו.

יורם מרציאנו: זה יפתור שתי בעיות.

אופיר פינס-פז: אנחנו מקיימים היום 4 דיונים.

אופיר פינס-פז: יש לי תחושה שבחלק מן הדיונים האחרים אהיה פחות או יותר עם עצמי.

אופיר פינס-פז: תרשו לי את הדיון הזה לקיים בצורה מסודרת.

אריה בר: ברשויות מקומיות שבהן פוזרו חברי מועצה וראשי הרשויות לא פוזרו יהיו בחירות בנובמבר.

אופיר פינס-פז: אני אומר שוב לאנשים שנמצאים כאן ולא קשורים לירוחם, נא לעזוב את החדר.

אופיר פינס-פז: יקראו לכם כאשר יהיה דיון על הישובים שלכם.

אופיר פינס-פז: תודה.

אופיר פינס-פז: רשות הדיבור למנהל מינהל שלטון מקומי במשרד הפנים.

רני פינצי: אדוני היושב-ראש, ירוחם מאז שמונתה הוועדה הממונה הצליחה להתגבר על הגירעון התקציבי שלה באמצעות מענקים גדולים שנתן לה משרד הפנים.

רני פינצי: הגירעון לסוף הרבעון הרביעי של 2007 עומד על כ-4.3 מיליון שקל, זה קצת פחות מ-7%, שיעור גירעון סביר ברשויות מקומיות במדינת ישראל.

רני פינצי: יחד עם זה, תוכנית ההבראה כוללת למעשה שני חלקים.

רני פינצי: חלק אחד נועד לפתור את הבעיה הכלכלית של הרשות שהגיעה לכדי קריסה כלכלית.

רני פינצי: בשנת 2005 הגירעון של ירוחם עמד על למעלה מ-30 מיליון שקלים והגירעון הזה כוסה במלואו כמעט.

משה גפני: כמה כסף העברתם במהלך תקופת הוועדה הקרואה?

אריה בר: בשנת 2006 העברנו כ-8 מיליון שקלים, בשנת 2005 – אין לי את הנתון מולי.

אופיר פינס-פז: ב-2005 עדיין לא היתה ועדה קרואה.

אופיר פינס-פז: הוועדה הקרואה הוקמה בסוף שנת 2005.

אופיר פינס-פז: השנים הרלוונטיות הן 2006, 2007 ו-2008.

משה גפני: הוועדה הממונה מונתה בסוף שנת 2005.

משה גפני: כמה כסף הועבר בסך הכול עד היום?

רני פינצי: ב-2005 אין לי את הנתון מולי.

רני פינצי: לדעתי הועבר מעט מאוד כסף.

רני פינצי: ב-2006 לא הועבר כלום בתוכנית ההבראה.

יעקב בנישתי: הועבר הרבה כסף.

אופיר פינס-פז: הנתון לפיו ב-2006 לא הועבר כלום נראה לי לא סביר.

רני פינצי: אבדוק את הנתון הזה שוב.

משה גפני: הנתונים לא סבירים.

משה גפני: יש כאן דבר בעייתי.

משה גפני: המנכ"ל אמר קודם שכיסוי הגירעון לא בא מאליו אלא שמשרד הפנים תמך.

משה גפני: כלומר זה לא הוועדה הקרואה אלא זה אתם.

רני פינצי: ב-2007 הועברו 8.3 מיליון שקלים.

רני פינצי: ב-2008 עוד לא הועבר סיוע.

רני פינצי: יועברו עכשיו 6 מיליון שקלים.

אריה בר: בסך הכול יועברו השנה כ-8 מיליון שקלים.

רני פינצי: סכום דומה יועבר גם השנה.

רני פינצי: עכשיו יעברו 6 מיליון שקלים ועד לסוף השנה יושלם השאר.

רני פינצי: מעבר לבעיה הכלכלית שאכן נפתרה, יש בירוחם בעיה שצריך תשתית ניהולית-ארגונית שתוכל לקלוט את המועצה הנבחרת.

רני פינצי: הסיבה העיקרית שהמועצה פוזרה היא קריסה של המערכת המנהלית של העירייה.

רני פינצי: הדבר הזה קורה עכשיו.

רני פינצי: ראש הוועדה הממונה בוודאי ידבר על זה בהרחבה כי הוא בקיא בפרטים הרבה יותר ממני, אבל מתחילים עכשיו לעשות הכשרות לאנשי מינהל, לטפח אנשי מינהל שיוכלו לנהל את המועצה המקומית.

רני פינצי: אם נגמור לפתור את הבעיה הכלכלית ולא נטפל בשדרה הניהולית, בנהלים ובתהליכים שקורים במועצה המקומית נמצא עצמנו חוזרים אחורה.

רני פינצי: הגיע לשם מר עמרם מצנע עם הניסיון שלו מחיפה.

רני פינצי: עכשיו צריך לבנות בירוחם מערכת סדורה.

משה גפני: הבנת מה הוא אמר?

אופיר פינס-פז: כן.

משה גפני: מה זאת אומרת "הקריסה הניהולית"?

משה גפני: העובדים בירוחם שונים מן העובדים בדימונה?

אריה בר: נכון.

אופיר פינס-פז: חבר הכנסת גפני, אתה מדבר בכזאת התלהבות.

אופיר פינס-פז: הייתי חושב שאתה רוצה להיות ראש המועצה בירוחם.

דוד אברג'ל: למה לא לתת לנו את הזכות לבחור בישוב?

דוד אברג'ל: אנחנו סוג ב'?

דוד אברג'ל: כי יש בירוחם אנשים שלא יודעים לנהל ישוב?

אופיר פינס-פז: ואתה יודע לנהל הכול?

אופיר פינס-פז: תשמור על פיך.

אופיר פינס-פז: מי אתה בכלל?

אופיר פינס-פז: אתה נותן כאן ציונים לכולם, לאנשים שניהלו כאן מדינה.

דוד אברג'ל: אל תצעק עליי בבקשה.

אופיר פינס-פז: צא החוצה בבקשה.

דוד אברג'ל: זה היחס שאתם נותנים לאזרחים?

דוד אברג'ל: תודה רבה לך חבר הכנסת פינס-פז.

אופיר פינס-פז: צא החוצה, חוצפן.

אופיר פינס-פז: (מר דוד אברג'ל יוצא מן הוועדה.

אופיר פינס-פז: )

יוסי ביילין: אדוני היושב-ראש, באופן עקרוני אני חושב שצריך להגביל את הזמן של ועדות ממונות.

יוסי ביילין: מטבע בריאתן הן נועדו לטיפול נקודתי מאוד באיזה משבר מוניציפלי שמתרחש במטרה לפתור את הבעיה ולהעביר את המועצה לידיים דמוקרטיות.

יוסי ביילין: לאחר זמן קצר צריך לקיים בחירות בישוב ולהעביר את ניהול הרשות למי שנבחר.

יוסי ביילין: המקרה שלפנינו חריג, גם בהשוואה למקרים האחרים שיידונו היום.

יוסי ביילין: ירוחם היתה במשבר קשה מאוד, שליוויתי אותו קצת באופן אישי והכרתי אותו.

יוסי ביילין: ההחלטה שנתקבלה ב-2005 למנות ועדה ממונה היתה החלטה הכרחית על רקע מה שקרה שם אחרי הבחירות.

יוסי ביילין: העובדה שמר מצנע הסכים להצעת שר הפנים דאז לעמוד בראש הוועדה הממונה הזאת אני מוכרח לומר שבאופן אישי היתה בשבילי הפתעה גדולה מאוד.

יוסי ביילין: חוות הדעת שלי במסגרת ההתייעצות של שר הפנים אתנו, אני מודה, נובעת גם מן העניין האישי.

יוסי ביילין: העובדה שמר מצנע החליט, אחרי שהיה ראש עיריית חיפה וראש מפלגה גדולה בישראל, לקחת על עצמו את ראשות הוועדה הממונה בירוחם היא דבר לא קל ולא פשוט, לא מבחינתו ולא בכלל.

יוסי ביילין: בתור היסטוריון חובב אני לא זוכר תקדים לדבר מן הסוג הזה.

יוסי ביילין: העובדה שהיום אנחנו יושבים כאן ומונחת בפנינו בקשה שהוא בעצמו שותף לה להאריך את תקופת הכהונה של הוועדה הממונה, זה דבר הזוי כמעט בעיני.

יוסי ביילין: לא דיברתי אתו, אני מודה, ואני לא יודע למה הוא מוכן לקחת את זה על עצמו הלאה, אבל זאת ברכה למקום.

יוסי ביילין: הייתי בירוחם וראיתי מה הוא עשה שם, ושמעתי מה התושבים מדברים שם.

יוסי ביילין: לאו דווקא העסקנים, אלא תושבים שמדברים בהערצה על מה שקרה שם, החל מהספרייה והמשך בכל מיני דברים אחרים.

יוסי ביילין: לוותר היום על הנכונות של מר מצנע לעמוד בראש הישוב למשך תקופה קצרה נוספת בטענה הדמוקרטית שצריך להביא לבחירות, שכולנו בעדן, לפי דעתי במקרה הזה הטענה צבועה.

יוסי ביילין: לא נשלמו המשימות שלו.

יוסי ביילין: מדובר כאן בתקופה לא ארוכה.

יוסי ביילין: העובדה שאתם מבקשים היום להאריך את משך עבודת הוועדה הקרואה מספיקה לי כדי לומר לכם, לקראת ההצבעה שתהיה היום, שאני בוודאי אתמוך בבקשה לקבל את המלצת שר הפנים וקורא לחבריי, באמת בלי קשר מפלגתי, להודות למר מצנע שמוכן לקחת על עצמו את הפרויקט הזה.

מרינה סולודקין: אם הוא כל-כך טוב למה שלא יילך לבחירות בירוחם?

יוסי ביילין: אני חושב שהוא לא צריך להיבחר שם.

יוסי ביילין: נדמה לי שמר מצנע לא רואה את הקריירה המקומית הפוליטית בירוחם כעתיד שלו, אבל הוא לקח על עצמו אחריות לטפל בבעיה קשה מאוד ולסייע.

יוסי ביילין: זה לא כי אנשים אחרים לא ראויים.

יוסי ביילין: הם ראויים גם כן וינהלו את העיר הזאת בעוד שנים מעטות ביותר, כאשר הוא יעזור להם להגיע למצב שבו זה ניתן.

אופיר פינס-פז: מר מצנע, בדרך כלל אנחנו פותחים דיון מעין זה בשמיעת ראש הרשות המכהן ואחרי כן שומעים את הערות חברי הכנסת, אז בבקשה.

1042: לפי דעתי כמי שהיה חבר בבית הזה, הדיון אינו מי דמוקרט יותר ומי דמוקרט פחות, מי חושב שצריך לקיים בחירות ברשות מקומית ומי חושב שלא צריך לקיים בחירות.

1042: גם בירוחם צריך לקיים בחירות.

1042: אבל אני רוצה להזכיר לחברים, זה לא הפעם הראשונה שמונתה בירוחם ועדה ממונה, אלא זו הפעם השנייה, והיתה עוד פעם נוספת שבמקום למנות ועדה ממונה הודח ראש המועצה והוקדמו הבחירות.

1042: ירוחם מאז הקמתה סובלת באופן שורשי מבעיות פנימיות כאלה או אחרות.

1042: היו לה תקופות טובות יותר ותקופות טובות פחות, אבל היא סובלת באופן מהותי לאורך זמן ארוך מאוד.

1042: השאלה שניצבת היום כאשר שר הפנים מתייעץ עם הוועדה היא שאלה אחת פשוטה.

1042: אני מבקש מחברי הכנסת לנסות להתעלם מן הלחצים שמופעלים עליהם מפוליטיקאים מקומיים.

1042: השאלה שניצבת, האם אנחנו מוכנים לאקספרימנט נוסף של בחירות שיתקיימו מוקדם מדי לטעמי, ותיכף אסביר מדוע.

1042: קראתי באיזה מקום: "אם בעוד שנתיים-שלוש זה לא יילך ימנו עוד פעם ועדה ממונה".

1042: חברים, לאזן תקציב זה עניין של כסף, וכמובן גם עניין של ניהול – ליזום פרויקטים, לנטוע עצים, לשתול דשא.

1042: אבל להביא לשינוי בדימוי עצמי של תושבים, להביא לשינוי במודעות העצמית, לשתף את התושבים בפעילות הציבורית ולהחזיר תקווה ואור לעיניים שלהם – זה לוקח שנים.

1042: צריך להביא את הישוב לבשלות.

1042: יש לי כמעט דוקטורט בשלטון המקומי.

1042: הייתי ראש עירייה גדולה, עכשיו אני נמצא בישוב קטן.

1042: הבעיות בישובים קטנים קשות מאוד וקשה לנהל אותם בגלל פיצולי הפיצולים, המעורבות הפנימית, הקשר הישיר עד כדי שכנות ויחסים אישיים בין מי שעומד בראש הרשות ובין הפוליטיקאים הנבחרים.

1042: אתם יודעים את זה.

1042: הרי אתם יושבים בוועדת הפנים והגנת הסביבה באין ספור פגישות על ישובים שקורסים ושמתגלות בהם בעיות.

1042: לפני שנתיים וחצי ירוחם היתה בבעיה עצומה: לא שולמו משכורות, המתנ"ס היה סגור, תושבים עזבו, כל המנהלים הבכירים במועצה פוטרו, פרשו או הופרשו.

1042: היום אנחנו נמצאים במצב אחר.

1042: על כן אני סבור שאסור להיות פזיזים.

1042: צריך לחשוב היטב כדי שבשם הדמוקרטיה לא נפגע בסופו של דבר בתושבי ירוחם ובישוב.

1042: אני מבקש להגיד לחברת הכנסת מרינה סולודקין, אני חושב שלא ראוי שיושב-ראש ועדה ממונה יילך לבחירות.

יורם מרציאנו: יש הצעת חוק שלי בעניין הזה שקיבלה את אישור ועדת השרים לענייני חקיקה ועברה בקריאה הטרומית.

1042: אין חוק.

1042: יש הצעת חוק, ואני סבור שהיא נכונה.

אריה בר: אין חוק, אבל זה כתוב בחוזר מנכ"ל.

אריה בר: יש גם הודעה שלנו לממונים כהנחיה, שלא יוכלו להתמודד בבחירות.

אריה בר: נכון שמבחינת החוק היא לא מחייבת.

1042: לא ראוי שאדם שהתמנה כממונה יהיה מועמד בבחירות כי אז יש ניצול מצב שבו הוא פועל בעצם לא כפוליטיקאי, וכך פועלים יושבי-ראש הוועדות הממונות, אם הם רוצים להצליח עליהם לפעול כך.

1042: ביום שאדם מתחיל לחשוב על בחירות הוא מתנהג אחרת.

1042: על כן כאשר שאלו אותי את השאלה הזאת אמרתי שאני אפילו לא חושב עליה כי מרגע שאתחיל לחשוב כך לא אפעל כיושב-ראש ועדה ממונה.

1042: חבר הכנסת גפני, לשאלתך על הכספים, אסור להתעלם מן המציאות, שישוב שנמצא תחת ועדה ממונה בפרוצדורה של משרד הפנים יכול לקבל יותר כסף במענקים, בהלוואות ובתקציבים מאשר ישוב שלא נמצא תחת ועדה ממונה.

1042: על כן לישוב יש יתרון גדול כאשר הוא נמצא תחת ועדה ממונה, בין אם היא טובה ובין אם לא טובה.

1042: הרשות יכולה להיות אחת מתוך 260 וכמה רשויות, או אחת מתוך כ-20 רשויות שנמצאות תחת ועדות ממונות.

1042: יש כאן יתרון שצריך לנצל אותו עד תום כדי לייצב את הישוב.

1042: אני פונה אליכם חברי הכנסת, כל אחד הרי מייצג מישהו שפנה.

1042: אני נמצא שם כבר שנתיים וחצי ומכיר את הנפשות הפועלות.

1042: אני מבקש מכם להתעלות מעל העניין הזה.

1042: לפני שנתיים וחצי העמדתי את עצמי לרשות הקהילה הירוחמית, ואני מאמין בה.

1042: היא קהילה איכותית, אבל דרוש עוד זמן כדי לייצב, כדי להכין את הישוב לבחירות שיתרחשו בתוך השנתיים הקרובות באם כמובן עמדתו של שר הפנים תתקבל, לטובת הישוב.

1042: האמינו לי, אני לא מחוסר עבודה, אבל אם טובת ירוחם עומדת מול עיניכם צריך להמשיך את כהונת הוועדה הממונה.

משה גפני: אתה יודע שאם אתה ממשיך בירוחם לא תוכל להתמודד בבחירות בחיפה.

1042: אני יודע.

1042: זה ויתור שעשיתי.

משה גפני: השאלה אם אני מסכים לוותר על זה ...

מרינה סולודקין: אתחיל מהחוק.

מרינה סולודקין: הוגו צ'אבס מוונצואלה רצה להתמנות להיות נשיא למשך כל חייו, וטוב שלא נתנו לו.

מרינה סולודקין: פוטין פעל הפוך ברוסיה, הוא ביטל את תוצאות הבחירות למושלים וראשי ערים ברוסיה כי כך השלטון המרכזי חזק יותר ויכול כביכול לפעול טוב יותר נגד שחיתות.

מרינה סולודקין: כאן אנחנו לא מדברים על מר מצנע, שאני מאוד-מאוד מעריכה אותו, ואפילו לא על ירוחם.

מרינה סולודקין: אנחנו מדברים על תפיסת עולם, שבמדינת ישראל אחרי 60 שנה של ריבונות יש עיר שאומרים שתושביה לא יכולים לבחור את ראש העירייה הנכון, והשלטון המרכזי אומר שכך הוא.

מרינה סולודקין: במקום לשלוח את המנכ"ל או הסמנכ"ל או מבקר הפנים, את כל קבוצת האנשים המקצועיים, הם אומרים דבר אחד, שתושבי ירוחם לא יכולים לבחור בצורה נכונה את ראש העירייה שלהם.

מרינה סולודקין: זה תקדים מסוכן מאוד.

מרינה סולודקין: לא סתם שאלו שאלות על לוד, ולא סתם אני שואלת על ערד.

מרינה סולודקין: כך נגיע למצב שהממשלה הנוכחית שרירה לנצח ויהיה הרבה נימוקים למה זה נכון ולמה צריך להמשיך כך.

מרינה סולודקין: אם יש עיקרון דמוקרטי שמחייב עריכת בחירות אנחנו חייבים לשמור עליו.

מרינה סולודקין: בירוחם היה סניף של "ישראל בעלייה" בשנים 1996-1999.

מרינה סולודקין: מי שאומר שאנחנו לא יודעים מה זה ירוחם ושאין לנו קשרים עם האנשים שם, זה לא נכון.

מרינה סולודקין: אז תעשו משאל עם בירוחם האם הם לא בשלים ללכת לבחירות ואחרי משאל העם אולי אוכל להסכים.

מרינה סולודקין: תודה.

אופיר פינס-פז: ביקשו אותי כמה חברים מירוחם לדבר.

אופיר פינס-פז: אתן לשניים, אחד שבעד בחירות ואחד שסבור שצריך לדחות את הבחירות, בבקשה.

משה פרץ: אבקש לפתוח בדברי מר אריה בר מנכ"ל משרד הפנים ב"רדיו דרום" באפריל 2008, שהציע למנות אלופים וניצבים לרשויות שנמצאות במשבר.

משה פרץ: הבנתי אז שאולי כדאי להקים חונטה צבאית במקומות האלה.

אריה בר: לא כך אמרתי.

משה פרץ: שמעתי את הראיון.

אריה בר: תשמיע לי הקלטה שאמרתי דבר כזה.

אריה בר: מעולם לא אמרתי דבר כזה.

אריה בר: אתה לא יכול לבוא לכאן ולהגיד "אריה בר אמר".

משה פרץ: המגמה הזאת לא בריאה מבחינה שלטונית.

משה פרץ: מר אריה בר אמר היום בוועדה שירוחם נסמכה על תקציבי המדינה.

משה פרץ: אני שואל את חברי הוועדה הנכבדים האם יש למישהו ציפייה כלשהי שבתום שנתיים מהיום ירוחם תפסיק להיות נסמכת על תקציב המדינה?

משה פרץ: לא יקום ולא יהיה.

משה פרץ: ירוחם תמשיך להיות נסמכת על תקציב המדינה, אין מה לעשות, כי המבנה הגיאוגרפי והדמוגרפי של ירוחם והימצאותה במקום מסוים מחייבים שתהיה נזקקת לתמיכת המדינה.

משה פרץ: אנחנו מעריכים מאוד את מה שמר מצנע עשה בירוחם.

משה פרץ: אני מצדיע על כל מה שהוא עושה.

קריאה: למרות שהוא אלוף ...

משה פרץ: אדרבה, עוד יותר טוב, ההצדעה תהיה מכובדת יותר.

משה פרץ: מצד שני, זה תעודת עניות שרק מר מצנע בהיותו יושב-ראש מפלגה מכובדת מאוד, ראש עירייה לשעבר וחבר כנסת לשעבר הצליח לפתוח את דלתות המדינה ולהביא את התקציבים הראויים לירוחם בכדי לאזן אותה תקציבית.

משה פרץ: זאת המציאות.

משה פרץ: ההכללה הזאת, שאנחנו בני ירוחם לא יכולים להחליט מה אנו רוצים ואת מי אנו רוצים, זה פגיעה בדמוקרטיה שתגרום נזק גדול מאוד בעתיד.

משה פרץ: לדעתנו אם לא תתנו לירוחם לבחור את נציגיה המצב הזה יימשך ויימשך, הפטרוניות הזאת תימשך, וחבל על הזמן.

משה פרץ: אנחנו מבקשים מן הוועדה לתמוך בקיום הבחירות בירוחם כמו בכל מדינת ישראל.

יורם מרציאנו: אני נמצא כאן קרוע מאוד אל מול ההערכה הענקית והבלתי מסתייגת שלי למר עמרם מצנע.

יורם מרציאנו: כאשר הוא הסכים ללכת לירוחם כולנו הרמנו גבה.

יורם מרציאנו: ראינו בזה מעשה ציוני אמיתי של איש ישר והגון, אחד האנשים היותר הגונים שנמצאים בפוליטיקה הישראלית.

יורם מרציאנו: היום הוא עוסק בעבודה של שליחות ציבורית.

יורם מרציאנו: אם אינני טועה שר הפנים דאז היה חבר הכנסת אופיר פינס-פז שביקש ממנו ללכת לירוחם והוא אכן הסכים.

יורם מרציאנו: מר עמרם מצנע ואני לא חברים שהולכים לשתות קפה כל ערב ביחד.

יורם מרציאנו: הכרתי אותו כיושב-ראש מפלגת העבודה וכראש עיריית חיפה ואני מלא הערכה ושבחים לאיש על פועלו.

יורם מרציאנו: אני חייב לומר את זה באופן הכי אמיתי.

יורם מרציאנו: אבל אני קרוע כי מצד שני אני מוביל מאבק אחר בלוד, שבו אני אומר לשר הפנים: אדוני, שנתיים היתה ועדה ממונה, עכשיו לך לבוחר, תן לבוחר להחליט מי יהיה ראש העירייה שלו.

יורם מרציאנו: אם המחוקק קבע שוועדה ממונה תכהן לכל היותר שנתיים ואחר-כך צריך לבקש אישור מיוחד להארכה, המחוקק ידע את כוונתו.

אריה בר: בלוד יש מועמד לראשות העירייה.

יורם מרציאנו: אם יהיו בחירות לראשות עיריית לוד אני מתכוון להתמודד.

יעקב מרגי: יהיו מועמדים נוספים.

יורם מרציאנו: מר אריה בר, אני מודה לך על ההערה.

יורם מרציאנו: ניסית להכניס מכה מתחת לחגורה.

יורם מרציאנו: אני שמח מאוד על כך.

אופיר פינס-פז: עזוב אותו.

אופיר פינס-פז: תשמע מה אמר חבר הכנסת מרגי, לא מה אמר מר אריה בר.

אופיר פינס-פז: חבר הכנסת מרגי אמר שיש עוד מועמדים ...

משה גפני: אני תומך בחבר הכנסת יורם מרציאנו ...

יורם מרציאנו: אני מבקש לומר לפרוטוקול, מר אריה בר, היות ואתה מכיר את מצבה אל לוד, אם תציע את מר עמרם מצנע כראש ועדה ממונה בלוד אני הראשון שאקבל אותו במחיאות כף בכניסה לעיר.

יורם מרציאנו: לוד זקוקה לטיפול אחר, ובשונה מירוחם הוועדה הקרואה בלוד, כפי שאתה ואני יודעים, לצערי, למרות שיש שם איש מצוין, לא כל-כך הצליחה ולכן אנחנו מבקשים ללכת לבחירות.

יורם מרציאנו: בירוחם המקרה שונה.

יורם מרציאנו: אני בהחלט חושב שיש הצלחה אדירה בירוחם, והמספרים מדברים בעד עצמם.

יורם מרציאנו: יחד עם זה, לא מדובר כבר על שנתיים אלא על 3 שנים.

יורם מרציאנו: הוועדה הממונה בירוחם מכהנת 3 שנים.

אופיר פינס-פז: שנתיים וחצי.

יורם מרציאנו: עד הבחירות יחלפו כבר 3 שנים.

יורם מרציאנו: היתה כבר הארכה של שנה יותר מאשר כתוב בפקודות העירייה.

יורם מרציאנו: עלינו לחשוב כאן

יורם מרציאנו: אולי על איזה שביל אמצע.

יורם מרציאנו: צריך להידבר עם התושבים ועם ראש המועצה.

יורם מרציאנו: אם מדברים על עוד שנתיים, צריך אולי לחשוב על האמצע וללכת על הארכה של שנה נוספת בלבד, וביחד 4 שנים.

יורם מרציאנו: אני מציע, כדי שכל הצדדים יהיו מרוצים, לתת ארכה נוספת של שנה.

יורם מרציאנו: אם צריך להשלים את המשימה – שנה וחצי זה די זמן.

יורם מרציאנו: כידוע לכם גם בכנסת אנחנו הולכים לבחירות אחרי 4 שנים.

יצחק אהרונוביץ': גם בלוד תתמוך שהוועדה הממונה תכהן 4 שנים?

יורם מרציאנו: ההצלחה בלוד לא כמו בירוחם.

יצחק אהרונוביץ': הצלחה היא עניין סובייקטיבי.

יורם מרציאנו: אם יהיה ראש עירייה מצליח בלוד אהיה מוכן להאריך את תקופת כהונתו גם ל-5 שנים.

יצחק אהרונוביץ': אבל אף אחד לא יודע איך למדוד הצלחה.

יורם מרציאנו: מה לעשות שבלוד הגירעון הולך וגדל והתקציב דווקא לא מתאזן.

יורם מרציאנו: מה לעשות שהעיר לוד לא מצליחה להתרומם.

יורם מרציאנו: מה לעשות שלוד למרות שקיבלה טיפול נקודתי בנושא חינוך, תוספת של 21 מיליון שקל בשנה, השנה סיימנו במקום האחרון בתחום החינוך.

יורם מרציאנו: מה לעשות?

יורם מרציאנו: זה לא דומה.

אופיר פינס-פז: חבר הכנסת מרציאנו, הצגת כאן הצעה, אבל בואו לא נעביר את הדיון ללוד, עם כל הכבוד.

אופיר פינס-פז: דנו גם בלוד, ועוד נדון בלוד.

אופיר פינס-פז: כרגע אנחנו דנים בירוחם.

יורם מרציאנו: אני מבקש שתעמיד את ההצעה שלי להצבעה.

אופיר פינס-פז: בבקשה.

אופיר פינס-פז: יש כאן איזה תושב שתומך בעמדה של שר הפנים ורוצה בדחיית הבחירות?

משה כהן: אני יושב-ראש ועד שכונת נווה העמק בירוחם.

משה כהן: אני תושב ירוחם כמו כל העותרים כאן.

משה כהן: שמעתי כאן שמדברים על הארכה בשנתיים.

משה כהן: האם שר הפנים יש לו הסמכות החוקית להאריך את כהונת הוועדה הקרואה בשנתיים?

אריה בר: הוא יכול להאריך, אך עליו להתייעץ עם ועדת הפנים והגנת הסביבה.

אופיר פינס-פז: הפרוצדורה היא זאת, למי שלא מכיר: הסמכות נמצאת בידי שר הפנים, אך הוא חייב בחובת התייעצות.

אופיר פינס-פז: גם אם ועדת הפנים והגנת הסביבה תצביע נגד הצעתו עדיין ההחלטה נמצאת בסמכותו.

משה גפני: אני לא מסכים עם זה.

אופיר פינס-פז: אתה יכול לא להסכים.

אופיר פינס-פז: כך קובע החוק.

אופיר פינס-פז: בסופו של דבר מבחינה יורידית הסמכות נמצאת בידי שר הפנים.

אופיר פינס-פז: אגב, אומר יותר מזה.

אופיר פינס-פז: אמרתי לשר הפנים, ואני אומר גם כאן, חשבתי ששר הפנים אישית צריך להשתתף בדיון הזה משום שההחלטה ממש שלו ולא של אף פקיד במשרד הפנים, עם כל הכבוד.

אופיר פינס-פז: ההחלטה ממש שלו על בסיס נתונים שמביאים בפניו, זה לא החלטה שרירותית, אבל חשוב שדווקא בדיון הזה השר יהיה נוכח, אבל הוא לא הצליח להתפנות.

יצחק אהרונוביץ': אם הוועדה תחליט שהיא מתנגדת להצעת השר הוא עדיין יכול לכפות המשך עבודת הוועדה הקרואה?

אופיר פינס-פז: בוודאי.

אופיר פינס-פז: זה לא לכפות.

אופיר פינס-פז: זה סמכותו.

אופיר פינס-פז: חשבתי שדווקא בדיון כזה שבו לוועדה אין סמכות חשוב שהשר עצמו יהיה כאן כדי שישמע את החברים ואחר-כך יקבל החלטה, גם אם יחליט להישאר בהחלטתו.

אופיר פינס-פז: הוא לא יכול היה להשתתף בדיון.

אופיר פינס-פז: אין מה לעשות, זה קורה.

אופיר פינס-פז: שר הפנים בישראל הוא אדם עסוק מאוד.

משה כהן: כתושב ירוחם שחי בישוב אני חושב שאנחנו נמצאים במצב כזה שקיבלנו במתנה את מר עמרם מצנע.

משה כהן: הוא העלה את ירוחם על המפה בצורה רצינית מאוד, בכמה דרגות מעל מה שהכירו את ירוחם בעבר.

משה כהן: לוותר על אישיות כזאת יהיה עצוב מאוד.

משה כהן: הטיעון של אדון משה פרץ שדיבר על תקציבים ואמר שייתכן שיש איזה ייחוס מיוחד למר עמרם מצנע שהדלתות נפתחות בפניו, לא רלוונטי ולא מקובל.

משה כהן: משפיל למדי להגיד דברים כאלה.

אופיר פינס-פז: זה בוודאי לא אסון.

אופיר פינס-פז: זה יתרון.

משה כהן: הוא אומר שמר מצנע בשל הרקורד שלו יפתח לנו דלתות.

יורם מרציאנו: זה יתרון גדול.

משה כהן: אני סבור שכל אדם שיודע לעבוד דלתות נפתחות בפניו גם מבלי שהוא מפורסם.

משה כהן: גם אני יכול לפתוח דלתות.

משה גפני: אדוני היושב-ראש, אני מבקש להקדים ולומר שהייתי מהראשונים שכאשר מר עמרם מצנע עזב את הצבא ובא לחיפה, ואז היתה שם הנהגה מסורתית, התייצבתי במשרדו והודעתי לו שאני תומך בו לראשות העירייה, ותמכתי בו ואני לא מצטער על כך עד היום.

משה גפני: מר עמרם מצנע היה ראש עירייה מצוין בחיפה ופיתח מאוד את העיר.

משה גפני: הייתי שמח שהיה מתמודד גם עכשיו על ראשות העיר חיפה.

משה גפני: כאשר הוא בא לכנסת הוא היה גם חבר כנסת מצוין.

משה גפני: במפלגת העבודה לא ידעו להעריך את זה.

משה גפני: אבל נניח לעניין הזה.

משה גפני: אני אומר את זה כהקדמה.

אופיר פינס-פז: הגיעו לכאן חברי כנסת רבים כפי שלא ראיתי בדיוני פגרה מעולם וגם לא בישיבות ועדה שלא בפגרה.

אופיר פינס-פז: אני מתנצל בפני הנוכחים שלא נוכל לשמוע עוד תושבים.

אופיר פינס-פז: שמענו עמדה בעד ועמדה נגד.

אופיר פינס-פז: אני מבין שתושבים נוספים רוצים להתבטא, אבל אני חייב קודם כול לתת לחברי הכנסת להתבטא.

אופיר פינס-פז: הזמן שלנו קצר.

אופיר פינס-פז: הודעתי שההצבעה תתקיים בשעה 12:00.

אופיר פינס-פז: אם אצליח לאפשר לתושב ירוחם נוסף להתבטא אעשה כן, אבל אני לא יכול להתחייב.

משה גפני: אני מבקש להעיר הערה נוספת על החוק.

משה גפני: החוק מסמיך את שר הפנים בהליך מאוד לא דמוקרטי למנות ועדה קרואה, כלומר לקבוע שהתושבים אינם ראויים לבחור את נציגם, דבר שהוא חמור מאוד.

משה גפני: המחוקק נתן כאן סמכות לשר הפנים כאשר המצב באמת קריטי עד כדי כך שמוכרחים לפזר את המועצה ואת נבחרי הציבור לפרק זמן של שנתיים.

משה גפני: כאשר שר הפנים נוכח לדעת שבאמת המצב חמור וקריטי וצריך להאריך מעבר לפרק הזמן של שנתיים לא די שהוא מחליט אלא עליו להתייעץ עם ועדת הפנים והגנת הסביבה, ובוועדת הפנים והגנת הסביבה יושבים נציגי ציבור מכל חלקי הציבור וחברי הוועדה ישמעו ויבחנו האם המצב באמת קריטי.

משה גפני: עליו לשמוע את חברי הוועדה ולא יכול להתעלם מן ההחלטה של ועדת הפנים והגנת הסביבה מכיוון שהסמכות שלו בעניין הזה יכולה להיות נידונה גם בערכאה שיפוטית שתבחן האם באמת הגיעו מים עד נפש.

משה גפני: עכשיו אני רוצה לומר לגופו של עניין.

משה גפני: המצב בירוחם איננו קריטי אלא מצב טוב.

משה גפני: מבחינת ניהול המועצה – המועצה מתנהלת.

משה גפני: מבחינה תקציבית המועצה נמצאת במצב סביר.

משה גפני: יש מועצות בארץ שמצבן גרוע הרבה משלה ואין בהן ועדות קרואות.

משה גפני: מינו ועדה קרואה בעקבות בעיה מקומית עם ראש המועצה האחרון שכיהן.

משה גפני: מר עמרם מצנע או הוועדה הקרואה שינו את המצב הזה.

משה גפני: הם לא פיתחו את העיר באופן דרמטי, וגם לא הולכים לפתח את העיר, אין להם תוכניות מן הסוג הזה.

משה כהן: על סמך מה כבודו אומר דבר כזה?

משה גפני: אדוני היושב-ראש, אני מדבר כאן עם שר הפנים שביקש התייעצות אתי.

משה גפני: היות והוא לא נמצא כאן אני אומר את זה למר אריה בר.

משה גפני: הייתי מציע גם שלא יפריעו לי.

משה גפני: אני מכיר את ירוחם לא פחות מאף אחד אחר.

משה גפני: כאשר הציעו לי להיות יושב-ראש הוועדה הקרואה בירוחם אמרתי שאני מעדיף באופקים ולא בירוחם כי אני מאופקים.

משה גפני: מר עמרם מצנע טוב לחיפה.

משה גפני: הוא לא טוב לירוחם.

משה גפני: אינני יודע כמה מבינינו מכירים את המנטליות של עיר קטנה, במיוחד בנגב.

משה גפני: אינני יודע כמה אנשים מכירים את התופעה הזאת.

משה גפני: חייתי בעיר כזאת למעלה מעשרים שנה.

משה גפני: אני מכיר את המצב הזה.

משה גפני: אתם לא יכולים לדעת על איזה חומר נפץ חברתי אתם הולכים בעיר הזאת.

משה גפני: יש לי הערות כלפי הוועדה הקרואה, מי זכה לחסדיו של מר עמרם מצנע ומי נדחק הצידה לגמרי, איך עשו איזון תקציבי בכל מיני נושאים, כמה המדינה השקיעה בזה.

משה גפני: אני אומר לכם, 3 שנים זה די והותר.

משה גפני: אתם אומרים דבר פשוט מאוד: תושבי ירוחם אחרי כל-כך הרבה שנים אינם בשלים לבחור איש מביניהם, אינם בשלים לבחור אנשים שינהלו את המועצה.

משה גפני: אז בואו נסגור את העיר הזאת.

משה גפני: מה יקרה בעוד 3 שנים?

משה גפני: פתאום אנשים יגדלו?

משה גפני: פתאום התושבים האלה, הילידים בירוחם – וכך אתם מתייחסים אליהם – יהיו אנשים רציניים?

משה גפני: הרי זה ברור לחלוטין.

משה גפני: שאף אחד לא ידבר אתי במילים של בית מרקחת, אנחנו יודעים בדיוק מה עומד מאחורי השפה הזאת.

משה גפני: השפה הזאת אומרת חד וחלק: התושבים בירוחם אינם יכולים להנהיג את העיר שלהם, צריך להביא מישהו שהיה ראש עיריית חיפה, שהיה חבר הכנסת, שהוא איש רציני וטוב ויכול לנהל את זה כמו עסק כלכלי מצוין.

משה גפני: זה המצב.

משה גפני: תסגרו את העיר הזאת.

משה גפני: מה קרה בירוחם?

משה גפני: מספר התושבים גדל פתאום מ-9,000 ל-90,000?

משה גפני: הגיעו כל-כך הרבה אנשים ממרכז הארץ לגור בירוחם?

משה גפני: איזו שכונה התפתחה?

משה גפני: איזה מפעל הוקם בירוחם?

משה גפני: איזו תעסוקה נוספת התווספה לתושבי העיר?

משה גפני: מה יקרה בעוד שנתיים?

משה גפני: תגיד לי אדוני מנכ"ל משרד הפנים.

משה גפני: תגיד לשר הפנים.

משה גפני: מה הוא הולך לעשות?

משה גפני: אז בגלל שזה מר עמרם מצנע?

משה גפני: כי הוא איש רציני וכולנו יודעים שהוא איש רציני ומעריכים את זה?

משה גפני: הוא לא מתאים לירוחם.

אופיר פינס-פז: מה קרה, חבר הכנסת גפני?

אופיר פינס-פז: מישהו סגר לך את הברז?

1042: גפני תומך בבית-ספר ש- - -

אופיר פינס-פז: עזוב, אני לא צריך לדעת.

אופיר פינס-פז: האמן לי, אני לא יודע את הפרטים.

אופיר פינס-פז: אני מבין את עומק הזעקה.

אופיר פינס-פז: אני יודע מאין זה בא.

אפי איתם: אולי חבר הכנסת גפני יבהיר למה הוא מתכוון באמרו שמר מצנע טוב לחיפה ולא טוב לירוחם.

אפי איתם: אם נודף מכאן איזה ריח של טענה גזענית אני רוצה שתשים אותה על השולחן.

אפי איתם: זה רמיזה חמורה ומכוערת.

אפי איתם: תגיד לְמה אתה מתכוון.

אפי איתם: אם הוא ראש עירייה לא טוב, בסדר.

אפי איתם: אבל מה עכשיו הסיפור הזה?

אפי איתם: בגלל שהוא לבן אשכנזי צפונבוני השתלט על הנחותים בירוחם?

אפי איתם: אם אתה חושב כך תגיד את זה, אבל אל תשאיר את האמירה הזאת מרחפת כאן בחלל האוויר כמו איזו אמירה מכוערת.

אופיר פינס-פז: אני מציע להסיר את הנושא הזה.

משה גפני: עם כל הכבוד, לא יציגו פרשנות לדברים שלי.

אפי איתם: אז תגיד מה כוונתך באמרך שהוא מתאים לחיפה ולא מתאים לירוחם.

משה גפני: אדוני היושב-ראש, אתה עושה מעשה לא הגון.

משה גפני: את חבר הכנסת אפי איתם אני מבין.

אפי איתם: אני אותך לא מבין.

יעקב מרגי: לגרעין התורני לא נסגר הברז למרות הגירעונות?

אפי איתם: מי שיכול להיות ראש עיר גדולה לא יכול להיות ראש עיר קטנה?

אופיר פינס-פז: חבר הכנסת גפני ברשות דיבור.

אופיר פינס-פז: אני נוזף ביושב-ראש הוועדה ששיסה את דבריו ...

משה גפני: אדוני היושב-ראש, אני מציע שלא תאמר את הדבר הזה.

משה גפני: אכפת לי מהנגב, אכפת לי מהארץ.

משה גפני: אני משתתף בכל הישיבות כמעט שדנות בעניין הזה, בניגוד לחברים אחרים שהגיעו פתאום רק לדיון על ירוחם ועוד מעירים לי הערה.

משה גפני: צריך להבין למה חבר הכנסת אפי איתם אומר שאני גזעני, שאני כביכול בעד הספרדים.

אפי איתם: לא כך אמרתי.

אפי איתם: ביקשתי שתסביר למה התכוונת.

משה גפני: בסדר, אני מודיע שאני בעד הספרדים.

משה גפני: זה גזענות?

אפי איתם: אמרת שמי שמתאים לחיפה לא מתאים לירוחם.

אפי איתם: תסביר את דבריך.

משה גפני: אמרתי שיש אדם שמתאים לנהל עיר גדולה.

משה גפני: הוא איננו מכיר את המנטליות החברתיות, לא מכיר את הפסטיבל של מערכת בחירות בעיר קטנה.

משה גפני: הרי המדינה לא משקיעה שם יותר מדי, פרט מאשר להביא יושב-ראש ועדה קרואה ואז לתת לו תקציבים כדי שיוכל לשרוד.

משה גפני: אדוני היושב-ראש, אני לא מסכים עם מה שאמרת.

משה גפני: כן נסגרו תקציבים/לא נסגרו תקציבים.

משה גפני: אם נסגרו תקציבים זה חמור.

משה גפני: כלומר, אם על-פי החוק לא מגיע תקציבים, למשל לגרעין התורני בירוחם, אז שלא ייתן להם, אבל אם מגיע להם אסור לו להפסיק.

משה גפני: לכן לא זאת היתה הכוונה שלי, לא את זה אמרתי.

משה גפני: אל תשימו דברים בפי.

משה גפני: ירוחם היא עיר כמו כל עיר במדינת ישראל.

משה גפני: תושביה הם תושבים בוגרים וזכותם המלאה לבחור את נציגיהם.

משה גפני: היה כישלון עם ראש המועצה הקודם והמועצה הקודמת ומינו ועדה קרואה.

משה גפני: 3 שנים זה די והותר.

משה גפני: צריך ללכת לבחירות.

משה גפני: אם התושבים לא יודעים לנהל את העיר אז תסגרו את העיר הזאת.

משה גפני: אנחנו לא חיים במשטר דיקטטורי אלא בדמוקרטיה שאותה צריך לכבד.

שלמה מולה: אדוני היושב-ראש, חברי הכנסת, בראשית דבריי אני מבקש לומר שאני לא מכיר את מר מצנע, הוא לא חבר שלי, הוא לא מהמפלגה שלי.

שלמה מולה: למה בכלל קמות ועדות קרואות?

שלמה מולה: הן קמות כי הרשות שנבחרה לא מצליחה להגיע לאיזון תקציבי, נכנסת לגירעון עמוק ובסופו של דבר משלם המסים חייב לשלם את הכספים הללו.

שלמה מולה: בל נשכח, אותן הרשויות לא מצליחות להגיע לאיזון תקציבי ובסופו של דבר מגיעות אלינו, לכיסנו שלנו.

שלמה מולה: אני לא רוצה לדבר סביב השולחן הזה מה מניע את חברי הכנסת.

שלמה מולה: אני לא בוחן כליות ולב של אף אחד אחר.

שלמה מולה: אבל אם שר הפנים הממונה על קופת המדינה אומר שהוא מבקש בצורה חריגה לאפשר לישוב להתבסס חזק יותר - - -

מרינה סולודקין: מה האתיופים בירוחם אומרים?

יעקב מרגי: אין שם אתיופים.

שלמה מולה: חבר הכנסת מרגי, אני יודע בדיוק מה להגיד.

שלמה מולה: אני מבקש שלא תשים דברים בפי, אל תייצג אותי ואל תגיב בשמי.

יעקב מרגי: אני חוזר בי.

שלמה מולה: האם זה המקום לקטלג מי בא מהיכן, מאיזו קבוצה ומאיזו עדה?

שלמה מולה: תפסיקו עם זה.

שלמה מולה: בושה אפילו לחשוב כך.

שלמה מולה: חבר הכנסת מרציאנו דיבר על לוד.

אופיר פינס-פז: לוד לא על סדר היום.

אופיר פינס-פז: אני מבקש שתדבר על ירוחם.

אופיר פינס-פז: עזבו את זה.

שלמה מולה: אני רוצה להציג דוגמה.

שלמה מולה: ניקח עיר אחרת.

שלמה מולה: היו רשויות מקומיות שמונתה להן ועדה קרואה, הלכו לבחירות ושוב נכשלו וחזרו ומינו ועדה קרואה.

שלמה מולה: משלם המסים המשיך לשלם את הכסף כדי לכסות את הגירעונות והרשויות הללו לא מתרוממות.

שלמה מולה: אם שר הפנים סבור, בשל סמכותו, שהוא יכול לתת בצורה מאוזנת ובתוך שנה או שנתיים לבסס את הרשות, למה אנחנו לא יכולים לסמוך על שיקול הדעת של שר הפנים?

שלמה מולה: בסופו של דבר התושבים יקבעו.

שלמה מולה: אם תפקיד השר להיוועץ בוועדת הפנים והגנת הסביבה, אני סבור שבדמוקרטיה צריך להיות סוג של מגבלה קטנה כדי לאפשר להתנהל נכון וכדי לתקן את שדרוש לתקן.

שלמה מולה: לכן אני תומך בהצעת שר הפנים.

יעקב מרגי: אני מודה לך אדוני היושב-ראש.

יעקב מרגי: אני רוצה גם להודות לך שמינית את מר מצנע.

יעקב מרגי: כפי שפרה אדומה מכפרת על חטא העגל, "תבוא אֵם תקנח צואת בנה", רק שר ממפלגת העבודה יכול היה לכפר על החטא של אותו ראש מועצה שהתמנה שבעטיו באה הוועדה.

יעקב מרגי: אני רוצה להודות גם למר מצנע.

יעקב מרגי: אין לי שום ביקורת.

יעקב מרגי: כל מילה תצמצם את חום המעשים, את הנכונות שלו, את הירידה שלו לשם.

יעקב מרגי: אבל לא באתי לחלק ציונים.

יעקב מרגי: כפי שאמר מר מצנע, אחרי הציונים בא ה"אבל ...".

יעקב מרגי: אני רוצה לדבר בשולחן הזה בשבח ההליך הדמוקרטי.

יעקב מרגי: כל מי שבגרונם רוממות ההליך הדמוקרטי, דברים רבים אנחנו מכמתים ומחסלים ומצניעים, הכול בשביל הדמוקרטיה.

יעקב מרגי: כאשר זה מגיע משר הפנים, כמו בדוגמתו של השר שטרית, שהוא לא פופוליסט אלא ידוע שנוהג ללכת אחרי הזרם ולא אחת גורס כי יש לדרוך על ההליך הדמוקרטי לטובת ההבראה, לטובת העקרונות, זו הגישה שלו, כאן החרדה שלי.

קריאה: לא מכובד שאתה אומר את זה על שר בממשלה.

יעקב מרגי: אני אומר את זה מתוך שבחו.

שלמה מולה: חבר הכנסת מרגי, אתה פוגע בשר הפנים.

יעקב מרגי: אני אומר את זה מתוך שבחו.

יעקב מרגי: זאת השקפת עולמו.

יעקב מרגי: רבותי, אני לא חף משיקולים פוליטיים.

יעקב מרגי: לפעמים אנחנו אומרים שטרם הגיעה העת, שהישוב עדיין לא בשל.

יעקב מרגי: אבל מה נגרום כאן לתושבי ירוחם?

יעקב מרגי: דיבר מר מצנע על התדמית של הישוב.

יעקב מרגי: התדמית של הישוב לא משתפרת בכך שיש לה ועדה קרואה.

יעקב מרגי: כדי לשפר את התדמית של הישוב יש לתת להליך הדמוקרטי להתקיים, שהתושבים יבחרו את הטוב ביותר.

יעקב מרגי: אם יש לי מילה רעה זה על מנגנוני הבקרה של הרשויות המקומיות.

יעקב מרגי: אנו עדים לשנה שלמה של הפקרות תקציבית בכל הרשויות המקומיות, של כלכלת בחירות.

יעקב מרגי: פתאום יש פרחים, יש מדשאות, יש פסלים, יש גינון, יש מזרקות, יש מגדלי שעון, הכול על הגב התקציבי של משרד הפנים ושל הציבור.

יעקב מרגי: לכן אני אומר, אל תטיפו לנו בפונדק דרכים ירוחם.

יעקב מרגי: תנו להליך הדמוקרטי להתקיים שם.

חנא סוייד: אני מבקש להדגיש שהעניין כאן הוא לא מר עמרם מצנע.

חנא סוייד: אני רוחש כבוד מיוחד לעמיתי לשעבר מר עמרם מצנע.

חנא סוייד: אני סבור שהוא מתאים יותר להיות ראש הממשלה מאשר ראש עיריית ירוחם, אבל זה בכלל לא העניין כאן.

חנא סוייד: יחד עם זאת באשר לתיאורים שמר מצנע תיאר כאן, שזה ישוב קהילתי – אז מה?

חנא סוייד: לישוב קהילתי קטן לא מתאים בחירות?

חנא סוייד: כאילו ברור שלוועדה ממונה יהיו תקציבים רבים יותר?

חנא סוייד: לפי הטענה הזאת ברור שעדיף לישובים קטנים וקהילתיים שלא יתקיימו בהם בחירות, שתעמוד בראשם ועדה ויקבלו יותר כסף ולא יהיו בהם בעיות בין זרמים שונים.

חנא סוייד: לשון החוק ברורה מאוד.

חנא סוייד: החוק מדבר קודם כול על מינוי ועדה עד למועד הבחירות, לפחות שנתיים.

חנא סוייד: "ראה שר הפנים" – זה כבר היוצא מן הכלל.

חנא סוייד: לא ראוי שהיוצא מן הכלל הופך להיות לאט-לאט לכלל.

חנא סוייד: הזכות הבסיסית של האוכלוסייה לבחור ולהיבחר, בלי שום פטרנליזם ופטרוניזם.

חנא סוייד: אי אפשר לבסס הכול על גישה שהתושבים לא יכולים.

חנא סוייד: נכון, יש אילוץ של מינהל תקין וזה נעשה בנקודת זמן מסוימת, אבל זה לא יכול להמשיך לעולם וָעֶד.

חנא סוייד: יש גבול והדבר הזה צריך להסתיים.

חנא סוייד: תראו מה הולך וקורה כאן במדינה.

חנא סוייד: בחירות מוניציפליות יש לעשירים.

חנא סוייד: בישובים חלשים כבר לאט-לאט אין בחירות.

חנא סוייד: יוצרים מצב שלעשירים, לרשויות עם חוסן כלכלי יש אפשרות לבחור ואילו לרשויות חלשות לא.

יורם מרציאנו: קראתי שבמסגרת חוק ההסדרים הולכים בכלל להרוג את הרשויות המקומיות.

חנא סוייד: אני רוצה להתריע על המגמה הזאת.

חנא סוייד: אנחנו עושים פשע עם השלטון המקומי.

חנא סוייד: להיפך, שלטון מקומי צריך להיות מיועד לרשויות עם מאפיינים מיוחדים, שתהיה לתושבים אפשרות של ביטוי עצמי, אבל לבוא כך ולקבוע שזה רק לעשירים?

אופיר פינס-פז: לא מתאים לך להיות פופוליסט.

אופיר פינס-פז: עזוב, פופוליסטי להגיד שיהיו בחירות רק לעשירים.

אופיר פינס-פז: תגיד שיש הבחנה בין גדולים ובין קטנים.

חנא סוייד: אני מדבר על הרשויות העשירות, הרשויות שיש בהן חוסן כלכלי, לעומת הרשויות העניות.

חנא סוייד: הייתי יכול להבין בהחלט והייתי מוכן לתמוך אילו משרד הפנים היה באופן סיסטמתי מנסה לפזר את העושר ואת החוסן הכלכלי בין הרשויות המקומיות.

חנא סוייד: לא ראיתי אפילו מהלך אחד בכיוון הזה של משרד הפנים, שהוא מנסה לפזר את העושר כך שיהיה מצב שווה לכולם.

חנא סוייד: משרד הפנים אומר בעצם: זה המצב אז ברשויות החזקות יתקיימו בחירות וברשויות החלשות לא יתקיימו בחירות.

חנא סוייד: זה לא תקין.

חנא סוייד: אני לא מכיר את ירוחם אבל בעיקרון זה נראה לי מהלך לא נכון ולא תקין.

אפי איתם: הסיפה של הדברים שאמר חבר הכנסת חנא סוייד זה בדיוק המקום שבו אני רוצה להתחיל.

אפי איתם: אני לא מכיר את ירוחם אבל כאן עולים עניינים הרי עולם: עניים ועשירים, דמוקרטיה, משרד הפנים.

אפי איתם: כלל ידוע הוא שהרוצה לשקר ירחיק עדותו.

אפי איתם: אין כוונתי לְמה שאתה אמרת.

אפי איתם: כאשר מישהו רוצה לא להתעסק בעניין הוא תולה בו תיקוני עולם, תיקוני שיטת השלטון ומדבר על זכויות ועל המנטליות.

אפי איתם: חבר'ה, בואו נחזור לפרופורציות.

אפי איתם: ירוחם קיימת 50 שנים כמקום רחוק, קשה ובעייתי.

אפי איתם: בשנתיים האחרונות מונתה לה ועדה ממונה.

אפי איתם: אם האלטרנטיבה היא שמר מצנע יישאר עוד שנתיים או לסגור את העיר – שיהיה שם עוד שנתיים.

אפי איתם: תפסיקו עכשיו לנפח בלונים על הדמוקרטיה, על התושבים.

אפי איתם: בואו נחזור לפרופורציות.

אפי איתם: העיר הזאת מקוטלגת כבר 50 שנים במסגרת הבעיות של המדינה ולא במסגרת ההישגים שלה.

אפי איתם: מר מצנע רחוק ממני פוליטית כרחוק מזרח ממערב.

אפי איתם: האיש הזה העלה את העיר ירוחם על המפה.

אפי איתם: למה?

אפי איתם: ככה.

אפי איתם: כי הוא מצנע.

אפי איתם: הוא העלה אותה על המפה ומדברים עליה ונוסעים אליה ומבקרים בה.

אפי איתם: היא נחשבת כדבר שמצליח.

אפי איתם: כמה דברים מצליחים עולים אצלנו על השולחן בוועדות?

אפי איתם: הרוב כשלונות, תקלות ומחדלים.

אפי איתם: כולם אומרים שהוא מצליח, אבל ממשיכים ואומרים שאם הוא ימשיך עוד שנתיים אז "הלך על הדמוקרטיה", "הלך על המנטליות", "יוצרים פער בין העניים והעשירים".

אפי איתם: העובדה שבאו לכאן כל-כך הרבה אנשים בשביל ירוחם, זה אומר משהו.

אופיר פינס-פז: זה באמת יפה.

אפי איתם: מעבר לירוחם, יש כאן את "פקטור מצנע".

אפי איתם: כמה אנשים במדינה הזאת קמו כמוהו?

אפי איתם: בן גוריון היה האחרון שקם והלך מראשות הממשלה לנגב והפכו את זה למיתוס, יש מזה מורשת בן גוריון.

אפי איתם: קם אדם שעמד בצמרת המדינה, אלוף בצה"ל, מנהיג מפלגה גדולה, ובמקום "לעשות לביתו" קם והלך לנגב, התייצב בעיר שיש בה בעיות והפך אותה, אליבא דכולכם, להישג בשנתיים.

אפי איתם: אז מה?

אפי איתם: הדבר מתפקד.

אפי איתם: מבקשים עוד שנתיים.

אפי איתם: מה קרה?

אפי איתם: אני תומך וממליץ שאם בוועדה הזאת לא יהיה רוב לבקשה, ואני לא יודע מה השיקולים של כל מי שנמצא כאן, ששר הפנים יתעלם מהרוב שהצביע נגד, לטובת ירוחם.

אופיר פינס-פז: אני רוצה לסיים את הדיון ולומר כדלקמן.

אופיר פינס-פז: ראשית, היה לי הכבוד בתור שר הפנים למנות את מר מצנע להיות ראש הוועדה הקרואה בירוחם.

אופיר פינס-פז: את המינוי עצמו עשיתי בנפש חפצה, אבל אני מוכרח לומר שאת הפיזור של המועצה עשיתי בנפש לא חפצה.

אופיר פינס-פז: זה היה לי קשה מאוד.

אופיר פינס-פז: קודם כול לפזר רשות מקומית זה דבר קשה.

אופיר פינס-פז: בכל רשות מקומית היה לי קשה, קל וחומר בירוחם משום שהכרתי את ראש המועצה הכרות אישית וחברית והיה לי קשה מאוד-מאוד לפטר חבר.

אופיר פינס-פז: אני לא יודע כמה שרי פנים עשו את זה בעבר לפניי, עשו דברים שעומדים בסתירה לחברוּת האישית שלהם, אבל זה היה לטובת הישוב והתושבים כפי שהבנתי את מצב הדברים הקשה שהיה בירוחם.

אופיר פינס-פז: אני מודה שהנכונות וההסכמה של מר מצנע לקחת על עצמו את המשימה הזאת בהחלט ריגשו אותי ושמחתי על כך מאוד כי ידעתי שאני מעביר את העניין לידיים נאמנות, מנוסות, אחראיות, ענייניות ומקצועיות.

אופיר פינס-פז: עם כל הדברים שחלק מחבריי כאן אמרו, אין מחלוקת שמר מצנע עשה בירוחם עבודה מצוינת ואני מאחל להרבה רשויות לעבור תהליך כזה בשנתיים וחצי עם ראשי רשויות נבחרים ועם ראשי רשויות ממונים.

אופיר פינס-פז: אין זה אומר שלא צריך לקיים בחירות בירוחם.

אופיר פינס-פז: התביעה לקיים בחירות בירוחם לגיטימית.

אופיר פינס-פז: התושבים רוצים התמודדות.

אופיר פינס-פז: אני לא סותר אותה ולא פוסל אותה ולא מתנגד לה.

אופיר פינס-פז: אלא צריך לשקול על כף המאזניים מה נמצא מול מה.

אופיר פינס-פז: אני בהחלט סבור שהמשך הכהונה של מר מצנע לתקופה קצובה יכול לבסיס את הבסיס של ירוחם להמשך הדרך לכשיהיו בחירות.

אופיר פינס-פז: ואין ספק שיהיו בחירות.

אופיר פינס-פז: לא עשיתי משאל בקרב התושבים, ולמען הגילוי הנאות אני מבקש להגיד שגם בין התושבים העותרים יש חברים אישיים שלי שאני מכבד מאוד את דעתם.

אופיר פינס-פז: אבל אני סבור שכאשר מסתכלים על העניין הזה מהמקום של שר הפנים ומהמקום של נבחרי ציבור עלינו למצוא את הנוסחה המאוזנת והנכונה.

אופיר פינס-פז: התמיכה בבקשת שר הפנים תבטיח לירוחם איתנות והתבססות ותייצר קרקע מתאימה לבחירות שיתקיימו.

אופיר פינס-פז: חבר הכנסת יורם מרציאנו הציע כאן הצעה שונה וביקש ממני להצביע עליה, וכך אעשה.

אופיר פינס-פז: אני מבקש לשאול את עמדת מנכ"ל משרד הפנים ואת עמדת מר מצנע באשר להצעה שתהיה הארכה לשנה במקום לשנתיים.

אופיר פינס-פז: כך בעצם יושלמו 4 שנים של ועדה ממונה.

אריה בר: אני לא מקבל את ההצעה הזאת.

אריה בר: ההחלטה שצריכה להתקבל לדעתי, לאפשר לשר הפנים בתוך שנתיים לקיים בחירות בירוחם.

אריה בר: הוא ישקול במהלך השנתיים הללו אם להקדים את הבחירות ולערוך אותן כבר אחרי שנה.

אריה בר: הסיבה פשוטה, המעבר של מחנות צה"ל לנגב לעיר הבה"דים עשוי לפסוח על ירוחם.

אריה בר: מי שלא מכיר את המאטריה הזאת - - -

מרינה סולודקין: עוד פעם אתה מלמד אותנו?

אריה בר: אני יכול ללמד אתכם כי אני מכיר.

אריה בר: אתם לא מכירים.

אריה בר: אני תושב הנגב.

אריה בר: אני מנכ"ל משרד הפנים.

אריה בר: תסלחי לי, מותר לי להגיד.

משה גפני: גם התושבים יכולים לעשות את זה.

אופיר פינס-פז: למה על כל דבר לנהל ויכוח?

אופיר פינס-פז: ביקשתי תשובה קצרה.

אופיר פינס-פז: אתה לא מסכים.

אופיר פינס-פז: בסדר.

1042: ברשותך, רק משפט אחד.

1042: אני פונה אל חברי הכנסת.

1042: תודה רבה על ההערכה הרבה שגיליתם כלפיי.

1042: אם יש לכם הערכה כזאת אז תסמכו על שיקול דעתי.

משה גפני: אני סומך על שיקול דעתך אבל אותי אף אחד לא תכנת.

אופיר פינס-פז: חבר הכנסת גפני, אני באמת לא מבין אותך.

אופיר פינס-פז: אתה הרי יכול להחליט כרצונך.

אופיר פינס-פז: מותר לו לפנות אליך.

משה גפני: סליחה, אני מתנצל.

1042: אני נמצא בישוב שנתיים וחצי ומכיר טוב ממך את התשתית הדמוגרפית של הישוב.

1042: אני אומר לכם שזה הכרח המציאות אם טובת ירוחם לנגד עיניכם.

1042: לשאלת היושב-ראש, אני סבור כמו מנכ"ל משרד הפנים שאסור לקצוב את התקופה.

1042: צריך לומר: במהלך שנתיים.

1042: נדרש לא רק ייצוב המערכת התקציבית.

1042: בירוחם הופקדה תוכנית מתאר שבמשך שנים לא הצליחו להעביר אותה.

1042: אני עומד בראש ועדות העוסקות בהורדת מחנות צה"ל דרומה.

1042: בימים אלה הושלמה בנייתו של מכון טיהור לאחר שבמשך עשרות שנים ניסו להקים אותו בירוחם.

1042: אל יקל הדבר בעיניכם.

1042: אני לא צריך לדבר על עצמי.

1042: הבעיה היא ירוחם, ולירוחם הכי חשוב עכשיו המשך היציבות.

1042: אינשאללה בתוך שנתיים יתקיימו בעיר בחירות.

אופיר פינס-פז: תודה רבה.

ראובן ריבלין: אני מחליף את חבר הכנסת משה כחלון.

ראובן ריבלין: לא הייתי מסכים להחליף אותו אם לא היתה דעתו כדעה שאני צריך להביע כאן.

ראובן ריבלין: את הערכתי אביע כמובן בהצבעתי.

אופיר פינס-פז: תודה.

אופיר פינס-פז: אני מבקש להצביע על ההצעה של שר הפנים, כולל הניסוח של מנכ"ל משרד הפנים.

תומר רוזנר: אי אפשר.

תומר רוזנר: אין דבר כזה.

תומר רוזנר: החוק מאפשר לשר לקבוע מועד אחר, אבל לא מאפשר לו לקבוע תקופה אחרת שבמסגרתה יתקיימו בחירות.

אופיר פינס-פז: על-פי דבריו של היועץ המשפטי אי אפשר להעלות להצבעה את הצעתו של חבר הכנסת מרציאנו.

תומר רוזנר: על ההצעה של חבר הכנסת מרציאנו אפשר להצביע.

תומר רוזנר: אפשר להמליץ לשר לקבוע בחירות תוך שנה מהיום.

יהודה זימרת: אפשר לקבוע שנתיים ולרשום ששר הפנים ישתדל שזה ייעשה בתקופה מוקדמת יותר.

תומר רוזנר: זה לא אפשרי.

נסים זאב: למה הוראת שעה בעניינים יותר רציניים דווקא אפשר לעשות כל שנה?

אופיר פינס-פז: אני חושב שזה אפשרי, בכל הכבוד.

אופיר פינס-פז: אפשר להצביע כאן על הבקשה של שר הפנים, אבל תירשם בפרוטוקול הערתו של מנכ"ל משרד הפנים.

תומר רוזנר: השר יצטרך להתייעץ שוב עם הוועדה.

אופיר פינס-פז: השר לא צריך להתייעץ שוב משום שהוא תמיד יכול לקצר את המועדים ולהפסיק את עבודת הוועדה הממונה.

אופיר פינס-פז: מה יש כאן להתייעץ?

יורם מרציאנו: אתה לא יכול להעמיד להצבעה את ההצעה שלי מול ההצעה של שר הפנים?

אופיר פינס-פז: המועד יהיה שנתיים, אבל אחרי ששר הפנים יקבע שנתיים תמיד יוכל לקצר את המועד.

ראובן ריבלין: רשמנו לפנינו את מה שאמר מנכ"ל משרד הפנים.

יורם מרציאנו: בל נשים מכשול בפני עיוור.

יורם מרציאנו: לאחר שנתיים שר הפנים בכל רגע נתון בהתייעצות יכול לפזר את הוועדה הקרואה.

אופיר פינס-פז: אנחנו מצביעים על הצעת שר הפנים ואז נראה אם יש צורך להצביע על הצעתו של חבר הכנסת מרציאנו.

משה גפני: אני מבקש הצבעה שמית.

אופיר פינס-פז: מי בעד הצעתו של שר הפנים ומי נגדה?

אופיר פינס-פז: הצבעה אופיר פינס-פז - בעד אברהם מיכאלי (במקום דוד אזולאי) - נגד יצחק אהרונוביץ (במקום אסתרינה טרטמן) - בעד אפי איתם - בעד זהבה גלאון (במקום יוסי ביילין) - בעד משה גפני - נגד שלמה (נגוסה) מולה (במקום יוחנן פלסנר) - בעד חנא סוייד (במקום דב חנין) - נגד שרה מרום שלו - בעד ראובן (רובי) ריבלין (במקום משה כחלון) - בעד יורם מרציאנו (במקום נאדיה חילו) - בעד נסים זאב (במקום חיים אמסלם) - נגד מרינה סולודקין - נגד אברהים צרצור - אינו נוכח יצחק זיו - אינו נוכח בעד בקשת שר הפנים לדחיית מועד הבחירות בעיריית ירוחם – 8 נגד – 5 נמנעים – אין הבקשה נתקבלה.

אופיר פינס-פז: 8 בעד, 5 נגד.

אופיר פינס-פז: בקשת שר הפנים זכתה לתמיכת הוועדה.

אופיר פינס-פז: תודה.

אופיר פינס-פז: הישיבה נעולה.